Den 12. mann (film)

Den 12. mann er en norsk, historisk dramafilm fra 2017 regissert av Harald Zwart og skrevet av Petter Skavlan (under pseudonymet Alex Boe). Hovedrollen spilles av Thomas Gullestad. Filmen omhandler Jan Baalsruds flukt fra tyskerne fra Rebbenesøya i Troms via Lyngen og Manndalen til sikkerhet i nøytrale Sverige våren 1943.
Den fikk lunken mottakelse av filmanmelderne.
Enkelte episoder i filmen og reiseruten under flukten er basert på reelle historiske hendelser, noe som også gjelder boka den er basert på. Mange scener i filmen er derimot oppdiktet eller overdrevet. Flere norske historikerne mener at Baalsrud i virkeligheten ikke ble jaktet på av tyskerne, fordi de trodde han hadde omkommet. Baalsrud kan imidlertid selv ha trodd at tyskerne var etter ham. Dermed er også filmens fremstilling av hvordan jakten på Baalsrud kan ha foregått sett fra tyskernes side, å regne som ren filmfiksjon. 


== Handling ==
Den 12. mann forteller den dramatiske historien om Jan Baalsruds flukt fra de tyske okkupasjonsstyrkene under andre verdenskrig. 
Tolv motstandsmenn gikk om bord i en fiskeskøyte på Shetland og krysset Nordsjøen for å utføre sabotasje mot tyske militæranlegg. En tyskvennlig angiver varslet lensmannen om et mistenkelig fartøy, og lensmannen tok kontakt med tyskerne som straks sendte marinefartøy til Toftefjorden. Mannskapet senket MK «Bratholm I» med seks-syv tonn TNT og flyktet i en robåt i håp om å unnslippe. Én ble skutt på stedet, og ti ble tatt til fange av tyskerne og senere henrettet på Tromsøya. Den tolvte, Jan Baalsrud, klarte å unnslippe ved å gjemme seg og legge på svøm til nærmeste øy. Takket være hjelp fra lokalbefolkningen, som risikerte livet for å hjelpe ham, klarte Baalsrud å komme seg fra Rebbenesøya til Sverige via Lyngen og Manndalen.


== Bakgrunn ==
Filmen er basert på samme historiske hendelser og har samme hovedperson som Arne Skouens Oscar-nominerte film Ni liv fra 1957 hvor Baalsruds personlige mot og utholdenhet ble fremhevet. Filmen Den 12. mann er basert på boken Jan Baalsrud, og de som reddet ham (Gyldendal), skrevet av Jans tremenning Tore Haug og Astrid Karlsen Scott. Harald Zwart sikret seg filmrettighetene til denne boken i 2004. I Den 12. mann legges større vekt på innsatsen til dem som hjalp Baalsrud med å flykte. Dette er i tråd med Baalsruds egne utsagn om lokalbefolkningens mot og innsats. Den 12. mann beskriver et plot slik jakten på Baalsrud kunne fortont seg sett fra Gestapo-ledelsen i Troms’ side, og flukten skildres som oppgjør mellom Sturmbannführer Kurt Stage og Baalsrud. 
Ifølge tyske dokumenter trodde tyskerne at den siste om bord omkom i sprengningen av skøyta. På tysk side er det ikke funnet rapporter som antyder at tyskerne visste om eller jaktet på Baalsrud. Baalsrud selv hevder at han drepte to tyske soldater i en trefning. En slik hendelse ville normalt skapt en skarp tysk reaksjon, men det har ikke blitt funnet noen tyske dokumenter som underbygger at en slik trefning fant sted.


== Produksjon ==
I mars 2004 sikret produsent Veslemøy Ruud Zwart seg filmrettighetene til boken om Jan Baalsrud skrevet av Tore Haug og Astrid Karlsen Scott. Norsk Filminstitutt ga 15 millioner kroner i støtte til prosjektet i februar 2016. De første opptakene til filmen startet to måneder senere, i april 2016. Hovedrolleinnehaver Thomas Gullestad gikk gjennom et strengt kostholdsregime for å kunne spille rollen.


== Rolleliste ==
Thomas Gullestad … Jan Baalsrud
Jonathan Rhys-Meyers … Sturmbannführer Kurt Stage
Marie Blokhus … Gudrun Grønnvoll
Mads Sjøgård Pettersen … Marius Grønnvoll
Kim Jøran Olsen … Nils «Nigo» Nilsen
Julia Bache-Wiig … Hanna Grønnvoll
Vegar Hoel … Sigurd Eskeland
Martin Kiefer … Major Walter Wenders
Trond Peter Stamsø Munch … Aslak Fossvoll
Maria Grazia Di Meo … Anna Pedersen
Eirik Risholm Velle … Per Blindheim
Håkon Thorstensen Nielsen … Erik Reichelt
Torgny Gerhard Aanderaa … Sverre Odd Kverhellen
Alexander Zwart … Sjur Olai Trovåg
Ole Victor Corral … Magnus Johan Kvalvik
Håkon Smeby … Harald Peter Ratvik
Axel Barø Aasen … Frithjof Meyer Haugland
Eric Dirnes … Bjørn Normann Bolstad
Daniel Frikstad … Gabriel Salvesen
Kenneth Åkerland Berg … Alfred A. Vik
Sigurd Kornelius Lakseide … Ingvald Pedersen
Aggie Peterson … Ragnhild Hansen
Nils Utsi … eldre same
Mathilde Sofie Henriksen … Agnete Lanes


== Mottakelse ==
Kjetil Lismoen i Aftenposten mente 12. mann fremhevet Baalsruds hjelpere og motstandskampen i Troms på en helt annen måte enn i Skouens film, og dermed fungerte som en nyansering av Baalsrud-legenden.Morten Ståle Nilsen i VG gav filmen terningkast fire og omtalte den som «en solid, men forutsigbar film. Som ser aldeles praktfull ut.» og mente og at det var «den nordnorske naturen som er den store stjernen i filmen, og den er i sannhet en krevende diva.» Og at filmen «oppleves som mer monoton enn den hadde trengt å være. Lidelse, kulde og tyskere avløser lidelse, kulde og tyskere i to timer og ett kvarter.»Dagbladet, Bergens Tidene, Bergensavisen og Adresseavisen gav alle filmen terningkast tre, mens Nordlys og Dagsavisen gav den terningkast fire. KK gav den seks.Nicolai Berg Hansson i Filmmagasinet mente at filmen lyktes godt som actionfilm, men hvis en skal «kritisere Den 12. mann for noe, er det vel at den føles litt... hul. Den kunne nok sagt mye mer om menneskelig psykologi, overlevelsesinstinkt og traumer.»Sigurd Vik i NRK P3s Filmpolitiet mente filmen lekte med klisjeene, særlig i skildringen av gestapisten Kurt Stage. Men at Harald Zwart tar opp arven fra Nils Gaup «når han kombinerer storslåtte kyst- og fjellandskap og ødemarkens isolerende størrelse med tette og tøffe actionsekvenser.» «Med Den 12. mann trer for alvor norsk motstandskamp inn i actionunderholdningens rike – og der fungerer den godt.»Filmen vant tre priser under Amandaprisen 2018: beste visuelle effekter (Lars Erik Hansen, Morten Jacobsen, Alexander Kadim og Arne Kaupang), beste lyddesign (Christian Schaanning) og Folkets Amanda og var i tillegg nominert i klassen beste produksjonsdesign/scenografi (Mikael Varhelyi). Under Kanonprisen 2017 vant den klassen for beste lyddesign ved Christian Schaanning og Filmwebs publikumpris. I tillegg var den nominert til beste kvinnelige hovedrolle ved Marie Blokhus, beste mannlige hovedrolle ved Thomas Gullestad og beste filmmusikk ved Christophe Beck.


== Se også ==
Ni liv, film regissert av Arne Skouen (1957)
Norge under andre verdenskrig


== Referanser ==


== Litteratur ==
Haug, Tore; Scott, Astrid Karlsen (2001). Jan Baalsrud og de som reddet ham. Gyldendal. ISBN 8205297525. 
Howarth, David (1955). We die alone [Ni liv]. Oversatt av Odd Bang Hansen. Oslo: Cappelen. 


== Eksterne lenker ==
(en) Den 12. mann på Internet Movie Database 
(no) Den 12. mann hos Filmfront 
(no) Den 12. mann på NRK TV 
(sv) Den 12. mann i Svensk Filmdatabas 
(da) Den 12. mann i Danmark Nationale Filminstitut 
(fr) Den 12. mann på Allociné 
(nl) Den 12. mann på MovieMeter 
(en) Den 12. mann på AllMovie 
(en) Den 12. mann på Rotten Tomatoes